  Наталья Тетерина Ижкарысь биатлонъя Демидов нимо огъетын «Ижевская винтовка» вожвылъяськонлэн нырысетӥ ӵошатскон нуналэз йылпумъяськиз. Туннэ, 26-тӥ толсуре, нылкышноослэн 15 иськеме нимаз бызьылонзы но воргоронъёслэн 10 иськемъем спринтсы ортчиз, ивортэ Удмуртиысь спортъя министерстволэн пресс-службаез. Нылкышноос пӧлын тужгес устоез Красноярск улосвылысь Наталья Гербулова луиз. Нырысетӥ ыбылӥськонын со кык янгыш лэсьтӥз, кылемаз рубежъёсын чылкыт ыбылӥськиз. Солэн улосчиез Маргарита Васильева ыбылӥськонын озьы ик кык янгыш лэсьтыса, вормисьлэсь 19,4 секундлы кылиз но кыкетӥ луиз. Ямало-Ненецк округысь спортсменка Лариса Куклина куинетӥ инты басьтӥз. Биатлонистка кык пол мишене ӧз йӧтты но Наталья Гербуловалы 46,3 секунд келяз. «Ижевская винтовка» улсын нырысетӥ бызьылонэ ваньмыз 38 нылкышноос пыриськизы. Удмуртиысь спортсменкаос соос пӧлын ӧй вал. 14 часын стартэ воргоронъёс потӥзы. Чылкыт ыбылӥськыса, спринтын Санкт-Петербургысь Александр Слепов вормиз. Кунлэн «уйпал шоркарысьтыз» эшшо одӥгез биатлонист Павел Магазеев улосчиезлэсь 13,3 секундлы кылиз. Нырысетӥ ыбылӥськонын 1 янгыш лэсьтыса, со кыкетӥ луиз. Москваысь Максим Цветковез кыкетӥ интылэсь 0,4 секунд гинэ люкиз. Ыбылӥськон рубежын одӥг но янгыштэк со вормисьлы 13,7 секунд келяз но бронза медаль басьтӥз. Воргоронъёслэн спринтазы 71 спортсменъёс пыриськизы. Удмуртиысь устоез Виктор Плицев 36-тӥ инты гинэ басьтӥз. Тодэ вайытом, «Ижевская винтовкалэн» улсын 27-тӥ толсуре чаклам ӵошатсконлэн кутскон дырыз воштӥськиз. 11 час интые воргоронъёс спрнтлэн стартаз 14 часын потозы. Вожвылъяськонэз учкыны но асьме спортсменъёс понна висьыны мылкыд карисьёс Демидов нимо огъетэ дунтэк автобусэн вуыны быгато.  Тегъёс: Спорт Ижкар Биатлон Удмуртия Ижевскаявинтовка  